Stadsjapie ‘maak plan’ om vrou te kryRudi Pieters hoop om sy trouvrou deur sosiale media op te spoor. Foto: Verskaf ŉ Stadsjapie van Hartbeespoort in Noordwes het hom tot sosiale media gewend om sy trouvrou op te spoor. Rudi Pieters, ŉ siviele ingenieur, het onlangs wyd reaksie op sosiale media uitgelok ná hy bekend gemaak het dat hy op soek is na sy trouvrou. Hy het self ŉ webwerf geskep om die soektog aan te vuur en om belangstellendes ŉ oorsig oor homself te gee. “Ek het op ŉ dag besef ek ontmoet nie nuwe mense nie. Al my vriende is getroud, en hulle vriende is ook getroud. Ek ontmoet nie meisies nie, en het besluit om myself ’n bietjie blootstelling te gee,” het hy vertel. Hy het besluit om dit te doen in die vorm van ŉ webwerf en Facebook. “Ek het besluit om dit te doen in die vorm van sosiale media omdat meisies dan alles oor my kan lees waaroor hulle wonder. Op my webwerf het vriende stukkies oor my geskryf, ek vertel meer van myself en ek verduidelik hoe my ideale vrou sal wees.” Dié vrou moet eerlikheid en opregtheid as die belangrikste eienskappe besit. Rudi sê hy is moontlik nog enkellopend omdat hy dié eienskappe te hoog ag. “Ek dink nie ek het al iemand ontmoet wat dieselfde voel oor familie en vriende soos ek nie. Ek soek iemand met integriteit, en iemand wat jy volkome kan vertrou. Ek is nie bereid om ŉ kompromis aan te gaan wat dit betref nie.” Hy erken egter dié projek is effens ongewoon. “Ek sal erken dit is nogal vreemd en eiesoortig, maar ek het baie pret gehad met die saamstel hiervan, en dit is presies wat ek wil hê dit moet wees. Dit moet ŉ avontuur wees en ’n storie wat ek op my oudag sal kan vertel.” Rudi het dit moontlik gemaak vir vroue wat belangstel om hom te kontak op sy webwerf. “As hulle belangstel, moet hulle my gerus nader. Dis seker snaaks, maar eintlik wil ek net my lewensmaat ontmoet. En miskien is dit die manier om dit te doen. Ek sien uit om kontak met almal te maak.” As jy dink Rudi is jou trouman, of meer wil lees oor dié knaap, besoek sy webwerf of Facebook-blad.